เลื่อนห้ามขายLTFอนุพันธ์
เป็น1ก.พ.แก้กฎหมายไม่ทัน ไทยพาณิชย์ชูกองปันผลแทน
10 ม.ค. 2555

เป็น1ก.พ.แก้กฎหมายไม่ทัน ไทยพาณิชย์ชูกองปันผลแทน
เลื่อนกองทุน LTF อนุพันธ์ห้ามขายจาก 16 ม.ค. เป็น 1 ก.พ. “ไทยพาณิชย์” ชู SCBLT1 แทนกองอนุพันธ์ เหตุลงทุนหุ้นไม่เกิน 70% ปันผลต่อเนื่อง
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ล่าสุดสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เลื่อนออกเกณฑ์ ใหม่เกี่ยวกับกองทุนรวมหุ้นระยะยาว (LTF) ที่ใช้ตราสารอนุพันธ์ในการป้องกันความเสี่ยงต้องการลงทุนสุทธิในหุ้นไม่ต่ำกว่า 65% ของมูลค่าทรัพย์สินสุทธิเฉลี่ยรอบปีบัญชี คาดว่าจะบังคับใช้ในวันที่ 1 ก.พ. 2555 จากเดิมวันที่ 16 ม.ค. 2555
ทั้งนี้ เนื่องจากอยู่ในขั้นตอนของกฎหมาย ซึ่งคาดว่าจะประกาศในราชกิจจานุเบกษาไม่ทันวันที่ 16 ม.ค.นี้
นางโชติกา กล่าวว่า บริษัทจะเปิดให้นักลงทุนซื้อหรือสับเปลี่ยนเข้ากองทุนเปิดไทยพาณิชย์หุ้นระยะยาวสมาร์ท (SCBLTS) จนถึงวันที่ 31 ม.ค. 2555 แต่หาก ก.ล.ต.ขยายเวลาออกไปอีก บริษัทก็จะขยายเวลาออกไปจนถึงก่อนวันที่จะมีผลบังคับใช้ 1 วันทำการ ส่วนผู้ที่ถือกองทุน SCBLTS หลังวันที่มีผลบังคับใช้ยังถือต่อไปเพื่อรับสิทธิประโยชน์ทางภาษีได้ปกติหรือจะสับเปลี่ยน ขายออกก็ได้ แต่หากขายหรือสับเปลี่ยนไปแล้วกลับเข้ามาไม่ได้อีก
สำหรับกองทุน SCBLTS มี นโยบายการลงทุนที่เน้นความระมัดระวัง โดยใช้สัญญาซื้อขายล่วงหน้าในการลดความเสี่ยงจากการลงทุนในหุ้น ซึ่งเหมาะกับผู้ที่ต้องการสิทธิประโยชน์ภาษี แต่ต้องการความเสี่ยงที่ต่ำกว่ากองทุน LTF ทั่วไปที่ลงทุนหุ้นเกือบ 100% ขนาดกองทุน ณ วันที่ 30 พ.ย. 2554 ประมาณ 4,537.05 ล้านบาท 
อย่างไรก็ตาม หากผู้ลงทุนต้องการลงทุนกองทุน LTF ที่มีความเสี่ยงน้อยกว่ากองทุน LTF ทั่วไป อาจเลือกลงทุนในกองทุนเปิดไทยพาณิชย์หุ้นระยะยาวปันผล (SCBLT1) แทนได้ ซึ่งลงทุนในหุ้นไม่เกิน 70% โดยเฉลี่ยในแต่ละรอบบัญชี มีขนาดกองทุน ณ วันที่ 30 พ.ย. 2554 อยู่ที่ 22,042.24 ล้านบาท มีนโยบายการจ่ายเงินปันผลปีละไม่เกิน 2 ครั้ง ตั้งแต่จัดตั้งกองทุนถึงปัจจุบันจ่ายปันผลแล้ว10 ครั้ง รวม 2.2250 บาทต่อหน่วย
น.ส.ยุพาวดี ตู้จินดา ผู้ช่วยกรรมการผู้จัดการ บลจ.กสิกรไทย กล่าวว่า จากเดิมที่แจ้งนักลงทุนว่า กองทุนเปิดเค สตราทีจิค ดีเฟ็นซีฟหุ้นระยะยาวปันผล (KSD-LTF) จะเปิดให้ซื้อและสับเปลี่ยนได้ถึงวันที่ 13 ม.ค. 2555 อาจต้องเลื่อนออกไป 
“ต้องรอความชัดเจนในวันที่ 10 ม.ค. ว่าจะประกาศให้มีผลเมื่อไร หากเลื่อนก็ต้องแจ้งนักลงทุนว่า กองทุนจะเปิดขายไปจนกว่า ก.ล.ต.จะมีประกาศออกมาอย่างเป็นทางการ” น.ส.ยุพาวดี กล่าว
ทั้งนี้ ยังมีกองทุนเปิดวรรณเอเอ็มสมาร์ทหุ้นระยะยาว (1SMARTLTF) ที่ลงทุนในอนุพันธ์อีกหนึ่งกอง